ตามคาด! หุ้นไทยดิ่ง 40 จุด เสี่ยงหลุดแนวรับ 1,760 จุด
ตามคาด! หุ้นไทยดิ่ง 40 จุด เสี่ยงหลุดแนวรับ 1,760 จุด โดยดัชนีหุ้นไทย ณ เวลา 10.19 น. อยู่ที่ระดับ 1,769.06 จุด ปรับตัวลดลงหนัก 41.26 จุด หรือคิดเป็น 2.28% สูงสุดที่ระดับ 1,776.05 จุด ต่ำสุดที่ระดับ 1,766.65 จุด ด้วยมูลค่าการซื้อขาย 2.57 หมื่นล้านบาท
6 ก.พ. 2561

ผู้สื่อข่าวรายงานว่า ดัชนีหุ้นไทย ณ เวลา 10.19 น. อยู่ที่ระดับ 1,769.06 จุด ปรับตัวลดลงหนัก 41.26 จุด หรือคิดเป็น 2.28% สูงสุดที่ระดับ 1,776.05 จุด ต่ำสุดที่ระดับ 1,766.65 จุด ด้วยมูลค่าการซื้อขาย 2.57 หมื่นล้านบาท
ทั้งนี้ ดัชนีตลาดหุ้นไทยยังคงปรับตัวลงหนักต่อเนื่องจากวานนี้ตามตลาดหุ้นภูมิภาค โดยเมื่อคืนนี้ (5 ก.พ.61) ดัชนีดาวโจนส์ตลาดหุ้นนิวยอร์กปิดปรับตัวลงหนักสุดเป็นประวัติการณ์เกือบ 1,700 จุด
ด้านนายกิจพล ไพรไพศาลกิจ ผู้อำนวยการและนักกลยุทธ์ บล.ยูโอบี เคย์เฮียน (ประเทศไทย) เปิดเผยกับ “ข่าวหุ้นธุรกิจออนไลน์” ว่า ภาพรวมตลาดหุ้นไทยในวันนี้มีโอกาสปรับตัวลดลงประมาณ 30-40 จุด และมีโอกาสลงไปทดสอบที่ระดับ 1,700 จุดต้นๆ ตามตลาดต่างประเทศ โดยคาดกว่าสถานการณ์จะเริ่มคลี่คลายลงหลังจากบริษัทจดทะเบียนประกาศผลประกอบการไตรมาส 4/60 ครบ ซึ่งคาดว่าจะอยู่ในช่วงปลายเดือนก.พ.ถึงต้นเดือนมี.ค. โดยวางกรอบแนวรับที่ 1,760-1,780 จุด และ 1,730 จุด
ขณะที่ นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีไอเอ็มบี (ประเทศไทย) เปิดเผยว่า ตลาดหุ้นไทยเช้านี้คาดว่าจะปรับตัวลงและคงจะยืน 1,800 จุดไม่อยู่ เนื่องจากตลาดต่างประเทศต่างปรับตัวลงอย่างหนักทั้งภูมิภาคเอเชีย หลังจากดาวโจนส์ร่วงไปกว่า 1,000 จุดเมื่อคืนที่ผ่านมาส่งผลให้เช้านี้ตลาดหุ้นญี่ปุ่นร่วงไปกว่า 1,000 จุดเช่นกัน รวมถึงดาวโจนส์ฟิวเจอร์สเช้านี้ลดลงไปแล้ว 300-400 จุด
ทั้งนี้ เป็นผลจากอัตราผลตอบแทนพันธบัตรของสหรัฐฯ (Bond Yield) อายุ 10 ปีปรับตัวขึ้นสูง แม้ว่าวันนี้จะเริ่มรีบาวด์ได้บ้างมาอยู่แถว 2.6794% แต่นักลงทุนก็มีความกังวลว่าธนาคารกลางสหรัฐ (เฟด) อาจปรับขึ้นอัตราดอกเบี้ยมากกว่าที่คาดไว้เป็น 4 ครั้งในปีนี้ จากเดิมคาดไว้แค่ 3 ครั้ง ส่งผลให้ต้นทุนการเงินของบริษัทจดทะเบียนสูงขึ้นและกำไรอาจชะลอลงได้
อย่างไรก็ดี ให้ติดตามทิศทางของ Bond Yield และข้อมูลเศรษฐกิจ รวมถึงการประกาศผลประกอบการของบริษัทจดทะเบียนที่ทยอยออกมาด้วย และราคาน้ำมัน ซึ่งวานนี้ได้ปรับตัวลงไป 2% อีกทั้งค่าเงินดอลลาร์สหรัฐฯ ที่แข็งค่าขึ้น ทำให้เงินบาทอ่อนค่าอาจจะกระตุ้นให้ Fund Flow ไหลออกได้